ครม. เห็นชอบต่ออายุลดภาษีสรรพสามิตน้ำมันดีเซล 4 เดือน บรรเทาความเดือดร้อนแก่ประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  กล่าวถึงกรณีคณะรัฐมนตรี มีมติเห็นชอบการต่ออายุมาตรการลดภาษีสรรพสามิตน้ำมันดีเซล ลิตรละ 5 บาท เป็นเวลา 4 เดือน ว่า เป็นการช่วยเหลือค่าครองชีพประชาชนและตรึงราคาน้ำมันดีเซลไว้ให้ได้ 35 บาทต่อลิตร ซึ่งที่จริงราคาควรขึ้นไปที่ 40 กว่าบาทต่อลิตรไปนานแล้ว และรัฐต้องใช้งบประมาณในการดูแล 10,000 ล้านบาทต่อเดือน รวมทั้งหมด 40,000 ล้านบาท ทั้งนี้ที่ประชุมเห็นว่าประชาชนยังได้รับความเดือดร้อนจึงจำเป็นต้องต่ออายุมาตรการ ซึ่งขณะนี้สถานการณ์กองทุนยังติดลบอยู่ จึงเป็นหน้าที่ของรัฐบาลที่ต้องช่วยเหลือประชาชนที่ได้รับความเดือดร้อนอย่างไรก็ตาม ต้องมีการติดตามสถานการณ์ภายนอกประเทศ ทั้งในส่วนของราคาน้ำมันในตลาดโลกและสถานการณ์ปัญหาสู้รบ ซึ่งเป็นสิ่งที่รัฐบาลต้องพิจารณาอย่างรอบคอบ